b'\n_START_ARTICLE_\nOrm Erikson\n_START_PARAGRAPH_\nOrm Erikson (d\xc3\xb8d 1521) var en norsk adelsmann, bosatt i Stavanger. Han var trolig leder for skatteoppr\xc3\xb8r i Rogaland som endte med at han ble henrettet i 1521.\n_START_SECTION_\nBakgrunn\n_START_PARAGRAPH_\nDet er usikkert om Orm Erikson p\xc3\xa5 Voss i 1482 var den samme som borgeren og senere v\xc3\xa6pneren Orm Erikson, som vi senere m\xc3\xb8ter i Stavanger. Asgaut Steinnes skrev at det ikke kunne v\xc3\xa6re tvil om at Orm Erikson i 1484 og 1497 var samme mann.\n_START_SECTION_\nI Stavanger\n_START_PARAGRAPH_\nVi kjenner Orm Erikson i Stavanger i noen dokumenter f\xc3\xb8r 1518. Orm Erikson er omtalt f\xc3\xb8rste gang i Stavanger 17. juni 1490. Han hadde p\xc3\xa5 dette tidspunktet ikke noen adelstittel. En gang i 1509 hadde Orm Erikson f\xc3\xa5tt tittelen v\xc3\xa6pner. Den hadde han trolig har f\xc3\xa5tt mellom 1490 og 1509. Orm Erikson av v\xc3\xa5pen og hustru Astri Ormsdatter kj\xc3\xb8pte i 1510 g\xc3\xa5rden Hana p\xc3\xa5 Sandnes. Dokumentet ble laget p\xc3\xa5 Skagen i Stavanger. Dette er det eneste dokumentet som knytter Orm Erikson til noe bestemt sted i Stavanger. Det kan v\xc3\xa6re at Orm Erikson kan ha bodd p\xc3\xa5 Skagen. I to dokumenter som begge kan v\xc3\xa6re fra Stavanger er Orm Erikson omtalt som v\xc3\xa6pner.\n_START_SECTION_\nSkatteoppr\xc3\xb8ret\n_START_PARAGRAPH_\nKrigen mellom Danmark og Sverige endte forel\xc3\xb8pig i mars 1520 da svenskene anerkjente Kristian II som svensk konge. Krigen ber\xc3\xb8rte Rogaland med krav om soldater og ekstraskatter. I 1518 krevde kongen inn en ekstraskatt p\xc3\xa5 to mark. I 1519 ble det i Rogaland utliknet en straffeskatt for oppr\xc3\xb8ret mot tomarks-skatten, og 1521 ble det innkrevd en ekstra 10\xc2\xa0% formuesskatt._NEWLINE_Trolig en gang p\xc3\xa5 h\xc3\xb8sten 1519 satt Jon Eilivson fengslet p\xc3\xa5 Bergenhus. Han var s\xc3\xb8nn av den tidligere biskopen i Stavanger Eiliv Jonsson. Han skrev der et klageskriv til kongen. Allmuen i Ryfylke hadde bedt ham om \xc3\xa5 reise til kongen for \xc3\xa5 f\xc3\xa5 nedsatt skattene. P\xc3\xa5 veien til kongen ble han arrestert. Han skrev at det kom til vold i striden mellom allmuen og lensherren p\xc3\xa5 Bergenhus \xe2\x80\x93 J\xc3\xb8rgen Hansson. Han mente likevel at mange brukte mer vold enn ham selv. Han skrev s\xc3\xa5 at Orm Erikson var en forr\xc3\xa6der. Orm hadde holdt ting og drev bort presten Torkild med v\xc3\xa5pen og ville sl\xc3\xa5 ham i hjel. Hvorfor og hvor Orm Erikson holdt ting og hvem Torkild var er ikke \xc3\xa5penbart. Trolig er det presten Torkild fra Stavanger bisped\xc3\xb8mme, \xe2\x80\x93 som i 1519 reiste til Rostock for \xc3\xa5 studere videre. Trolig har Torkild reist sommeren 1519, slik at hendelsen senest kan ha funnet sted sommeren 1519. Det kan v\xc3\xa6re at biskop Hoskuld Hoskuldsson sendte Torkild til utlandet p\xc3\xa5 studier for \xc3\xa5 f\xc3\xa5 ham unna en periode. Han kunne ellers ha v\xc3\xa6rt et brysomt vitne. Hoskuld var i slekt med Orm Erikson. Samme taktikken med \xc3\xa5 sende vitner utenlands hadde Hoskuld brukt f\xc3\xb8r \xe2\x80\x93 i striden mot abbeden p\xc3\xa5 Utstein kloster. Vi vet ogs\xc3\xa5 at Hoskuld selv hadde studert i Rostock._NEWLINE_Tingm\xc3\xb8tet eller tingm\xc3\xb8tene og det som skjedde som f\xc3\xb8lge av tingm\xc3\xb8tet, samt brevet fra Jon Eilifson ga problemer for Orm Erikson. Kongen og lensherrene p\xc3\xa5 Bergenhus iverksatte unders\xc3\xb8kelser, men prosessen gikk langsomt. Torkild var utenlands og kunne ikke avh\xc3\xb8res, og b\xc3\xb8ndene har neppe v\xc3\xa6rt s\xc3\xa6rlige medgj\xc3\xb8rlige. Ut fra h\xc3\xa5ndskriften kan en se at brevet fra Jon Eilifson var f\xc3\xb8rt i pennen av en av fogdene til J\xc3\xb8rgen Hansson. Brevet kan ha v\xc3\xa6rt satt opp med velsignelse eller st\xc3\xb8tte fra lensherren, men det vet vi ikke. Kurseth mente at form\xc3\xa5let med brevet synes \xc3\xa5 ha v\xc3\xa6rt \xc3\xa5 ramme Orm Erikson. 7. september 1520 betalte Orm Erikson inn 10\xc2\xa0% av sin formue i skatt._NEWLINE_I 1521 finner vi i regnskapene at Orm Erikson ble arrestert i Stavanger. I en annen regnskapsinnf\xc3\xb8rsel ser vi at Orm Erikson ble hengt. Kongen tok 50\xc2\xa0% av det Orm Erikson eide og hans hustru fikk beholde like mye. N\xc3\xa5r Orm Erikson ble hengt vet vi ikke n\xc3\xb8yaktig, men det m\xc3\xa5 ha v\xc3\xa6rt like f\xc3\xb8r 8. mai 1521.'